রাজ্যে ৯৭টি অস্থায়ী দমকল কেন্দ্র তৈরির ঘোষণা সুজিত বসুর

কলকাতা: দুর্গাপুজোর বাকি মোটে ১১ দিন। আর উৎসবের আগেই বড় ঘোষণা করলেন দমকল মন্ত্রী সুজিত বসু (Sujit Basu)। রাজ্যে ৯৭টি অস্থায়ী ফায়ার স্টেশন বা দমকল কেন্দ্র (Fire Station) তৈরি হওয়ার সুখবর শোনালেন দমকল মন্ত্রী (Sujit Basu)। পুজোয় ঠাকুর দেখতে মণ্ডপে মণ্ডপে ভিড় জমাবেন সাধারণ মানুষ। তাই তাঁদের নিরাপত্তার স্বার্থে বিশেষ উদ্যোগ নিয়েছে দমকল বিভাগ। আগামী ১৯ সেপ্টেম্বর দমকল বিভাগের ডিজির নেতৃত্বে বড় প্যান্ডেলগুলোতে অগ্নি নির্বাপণ ব্যবস্থা খতিয়ে দেখা হবে।

আজ মঙ্গলবার নিউটাউন দমকল কেন্দ্রে দমকল বিভাগের জরুরি বৈঠক ছিল। এদিন অধিকারিকদের নিয়ে বৈঠক করেন দমকল মন্ত্রী সুজিত বসু। পুজোয় দমকল বিভাগের তৎপরতা থেকে দুর্ঘটনা মোকাবিলায় কাজ সহ একাধিক গুরুত্বপূর্ণ বিষয়ে বৈঠক করেন তিনি। এরপরই নিউটাউন ফায়ার স্টেশনে সাংবাদিক বৈঠক করলেন মন্ত্রী সুজিত বসু। রাজ্যে ৯৭টি অস্থায়ী ফায়ার স্টেশন বা দমকল কেন্দ্র তৈরির কথা জানান দমকল মন্ত্রী। একইসঙ্গে জানিয়েছেন, দমকল বিভাগের কাজকর্ম তুলে ধরতে কলকাতা ও শহরতলী অঞ্চলে ২৫ টি ফায়ার কিয়স্ক থাকবে। পুজোর আগেই এফএম রেডিওর মাধ্যমে সচেতনতা প্রচারে নামছে দমকল বিভাগ।

আরও পড়ুন: রেলের অনলাইন টিকিট বুকিং- এ বড়সড় বদল, জালিয়াতি রুখতে সিদ্ধান্ত রেলের

বৈঠকে আরও একটি বড় ঘোষণা শোনা গিয়েছে মন্ত্রীর মুখে। খুব তাড়াতাড়ি রাজ্য সরকার নতুন ২৫ টি দমকল কেন্দ্র তৈরি করবে বলে জানিয়েছেন সুজিত বসু। তিনি বলেন, “দিনকে দিন দমকল বিভাগের কাজকর্ম আরও গুরুত্বপূর্ণ হয়ে উঠছে। ২০১১ সালে রাজ্যে ১০৯ টি দমকল কেন্দ্র ছিল। বর্তমানে এই বাংলায় ১৬৬ টি দমকল কেন্দ্র রয়েছে। আদালতের জট কেটে গেলে দমকল বিভাগে নতুন নিয়োগ শুরু হবে। আগামীদিনে রাজ্যের দমকল বিভাগে নিত্য নতুন যন্ত্রপাতি ও প্রযুক্তি ব্যবহার করা হবে। রাজ্যের দমকল বিভাগে ফায়ার ড্রোন এবং রোবটের ব্যবহার শুরু করা হবে।”

দেখুন অন্য খবর